‘เอ็มลิ้งค์’ฟลอร์สนิทลือเข้าฟื้นฟูกิจการ
ทุบเอ็มลิ้งค์ ฟลอร์สนิท ลือสะพัดเข้าฟื้นฟูกิจการ
29 ก.พ. 2555

ทุบเอ็มลิ้งค์ ฟลอร์สนิท ลือสะพัดเข้าฟื้นฟูกิจการ
ราคาหุ้นบริษัท เอ็มลิ้งค์ เอเชีย คอร์ปอเรชั่น (MLINK) ในช่วงบ่ายวันที่ 28 ก.พ.ที่ผ่านมา มีแรงขายออกมาหนัก ฉุดราคาหุ้นร่วงแรงติดพื้น 30% ปิดที่ 1.71 บาท ลดลง 0.73 บาท หรือ 29.92% มูลค่าซื้อขายหนาแน่น 186.01 ล้านบาท 
แหล่งข่าวจากโบรกเกอร์ เปิดเผยว่า ช่วงบ่ายมีกระแสข่าวแพร่สะพัดไปยังโบรกเกอร์ต่างๆ ว่าบริษัทจะประกาศเข้าฟื้นฟูกิจการ หลังจากผิดนัดชำระหนี้ ทำให้มีแรงขายหุ้นออกมาอย่างหนัก ซึ่งกระแสข่าวดังกล่าวยังไม่ได้รับการยืนยันจากบริษัท หากไม่ใช่ข่าวจริง คาดว่าจะมีแรงซื้อหุ้นกลับคืนหลังจากนี้
สำหรับหุ้นบริษัท เอสซี แอสเสท คอร์ปอเรชั่น (SC) และราคาหุ้นบริษัท แสนสิริ (SIRI) ราคาปรับตัวเพิ่มขึ้นตามตลาด โดย SC ปิดที่ 14.60 บาท เพิ่มขึ้น 0.10 บาท มูลค่าซื้อขาย 28.59 ล้านบาท ส่วน SIRI ปิด 1.95 บาท เพิ่มขึ้น 0.08 บาท มูลค่าซื้อขาย 868.88 ล้านบาท 
เจ้าหน้าที่การตลาด กล่าวว่า ราคาหุ้น SC และ SIRI ปรับตัวขึ้นต่อเนื่อง แม้ว่าจะถูกเป็นเป้าการเมืองกรณี ว.5 เจรจาลับนักอสังหาริมทรัพย์ แต่ด้านการลงทุนไม่ได้รับผลกระทบกับการซื้อขายหุ้น เนื่องจากราคาหุ้นปรับตัวขึ้นตามปัจจัยพื้นฐานมาก่อนหน้าจะมีกรณี ว.5 
นายเศรษฐา ทวีสิน กรรมการผู้จัดการใหญ่ บริษัท แสนสิริ เปิดเผยถึงผลการดำเนินงานไตรมาส 4 ปี 2554 ว่า บริษัทมีรายได้อยู่ที่ 7,792 ล้านบาท เพิ่มขึ้น 38.21% จากช่วงเดียวกันของปีก่อน และมีกำไรสุทธิที่ 1,066 ล้านบาท เพิ่มขึ้น 71.94% จากช่วงเดียวกันของปี 2553 ซึ่งผลการดำเนินงานในไตรมาส 4 ปี 2554 นี้ ถือเป็นรายได้และกำไรที่สูงที่สุดเป็นประวัติการณ์ 
“ตัวเลขการเติบโตถือว่าสูงที่สุดเป็นประวัติการณ์ ทะลุเป้าที่ตั้งกันไปประมาณ 1,680 ล้านบาท เป็นผลจากการที่บริษัทสามารถบริหารจัดการกับผลกระทบจากน้ำท่วมที่เกิดขึ้นในช่วงไตรมาส 4 ได้เป็นอย่างดี ผู้ซื้อโครงการจากบริษัทมีความมั่นใจ ทำให้สามารถโอนกรรมสิทธิ์ได้ตามเป้าหมาย” 
ไตรมาสแรกนี้ บริษัทเชื่อมั่นว่าสามารถสร้างยอดขายได้ที่ 1 หมื่นล้านบาท เพราะยอดขาย ณ ปัจจุบันของบริษัทอยู่ที่ 8,500 ล้านบาทแล้ว จากที่บริษัทตั้งเป้าหมายยอดขายปีนี้อยู่ที่ 3.2 หมื่นล้านบาท